Franciscus a Dintavilla, Dei et sancte sedis apostolice gratia, Autissiodor. episcopus: dilectis nobis in Christo fratribus Laurentio Petitfou, monasterii S. Petri Autissiodor. ordinis divi Augustini abbati, et Jacobo du Coin, cenobii divi Martini Nivernensis, ejusdem ordinis presbyteris religiosis expresse professis, salutem in Domino. Cum instante et requirente generali procuratore regio per supreme curie parlamenti Parisiensis arrestum de die quartadecima julii novissime elapsi, dictum fuerit quod monasterium Sancti-Laurentii-de-Abbatia, ejusdem divi Augustini ordinis, in nostra Autissiodor. diecesi deformatum, fratresque religiosi seu canonici regulares illic agentes a regularis observentie tramite aberrantes, reformarentur, quodque pro hujusmodi reformatione absolvenda et ad hunc effectum vicariatum nostrum duobus ejusdem ordinis probis, idoneisque religiosis professis, dare teneremur; hinc est quod nos quorum nobis religionis zelus, probitas, discretio, solertia, scientia, experientia, aliaque virtutum vestrarum laudabilia merita sunt perspecta et explorata, et quos et in subeundis spiritalis militie cer taminibus multis jam annis dexteritatis vestre periculum specimenque fecisse nominis, sperantes in eo qui potens est credita vobis adaugere talenta, ea que fidei vestre commiserimus sedulo ac diligenter ex charitatis ardore, zeloque justitie vos administraturos, vicarios nostros in spiritualibus et temporalibus generales et speciales facimus, creamus, constituimus, ordinamus et deputamus per presentes, specialiter expresse ad prefati monasterii Sancti-Laurentii-de-Abbatia, juxta dicte curie arrestum, reformationem faciendam, dantes vobis et presentium serie concedentes potestatem, autoritatem, mandatum, plenamque et perinde ac vobis liberam facultatem memoratum Sancti-Laurentii monasterium adeundi, qualiter ibi divinum officium nocturnum pariter et diurnum fiat, decantetur et celebretur, inquirendi et sciendi; illudque rite, debite, canonice et pro introducto more ac statuto ordinis persolvi, continuarique faciendi, sacram edem, vasa et ornamenta ecclesie, cetera que ad Dei cultum et ejus domus decorem pertinentia, claustra, cellas, dormitoria, refectoria, domos et alia ejusdem loci edificia sana, integraque sint, nec, ne visitandi et perlustrandi, reparationes in predictis si que necessarie erunt fieri ordinandi, de et super vita, moribus conversatione, statu, gradu, victu et vestitu religiosorum illic degentium sciscitandi, percontandi et informandi, eos singulos et universos privatim et publicé, ut res expostulaverit, ad observantie regularis stabilitatem perseverantiamque monendi, et si opus erit compellendi, cogendique, eorum excessus, errata, delicta et crimina, quecumque, quodcumque et quarumcumque vice, autoritateque regia et nostra reprimendi, coercendi, et puniendi, ecclesiastice censure suspensionis videlicet interdicti, excommunicationi, anathematisve sententia plectendi, gravioresque pœnas ubi, quod absit, cervices suas pertinaciter obduruerint, et ad melioris vite frugem converti aut noluerint aut distulerint, infligendi, etiam usque ad incarcerationis deportationem vel translationem, articulos reformatorios pro re, causa et tempore edendi, digerendi, conficiendi, conscribendi et concludendi, sic editos, digestos, confectos, conscriptos et conclusos articulos in bonam debitam et authenticam formam redigendi atque adhibitis, interminatisque in transgressores legitimis mulctis et animadversionibus sequi, teneri et observari inviolabiliter faciendi, et generaliter alia omnia et singula que ad hujusmodi vicariatus officium tam de jure quam de consuetudine spectant et pertinent, ut que nosmetipsi faceremus, facereque possemus si personaliter interessemus, etiamsi nonnulla forent que mandatum exposcerent specialius quam presenti sit expressum faciendi, gerendi et exercendi: nos autem universa et singula que in premissis et circumstantiis digne, religiose atque laudabiliter feceritis, statueritis, ordinaveritis et reformaveritis ab his quorum intererit perpetuo ut observentur, Deo favente, curabimus. In quorum omnium fidem, robur et testimonium presentes litteras nostre camere sigillo duximus communiendas. Datum in castro nostro Regennarum, die decima sexta mensis octobris, anno Domini millesimo quingentesimo quadragesimo octavo. Sic signatum, Duchié scriba.